Papersnake/gushiwen huggingface dataset:
题黄荃蜀江秋净图
柯九思（元代）

蜀江昨夜雨初歇，两岸青山净如拭。疏柯历历间青红，古渡何如相向立。

扁舟咿哑过江来，酒家犹掩门未开。数声鸡犬知谁处？浩渺东流不复回。

万竿修竹鸣苍玉，怪石巉岩倚茅屋。惊涛震荡战马奔，不动山翁卧深谷。

江山尽属掌中看，画图莫作寻常观。成都要叔留妙笔，一缣秀色若可餐。

堪叹宣和藏匪固，杜鹃啼断天津路。何知散落向如间，犹藉清容加袭护。

吾侬幸尔相遭逢，谁数当年有项容？临窗展对未能已，祇觉飒飒来松风。
次韵德久丈 其一
韩淲（宋代）

经旬无客至，今日得公来。园柳绿已密，渚莲红始开。
立秋
沈说（宋代）

昨日午时秋，西风夜转头。
吹来溪外雨，藏却树间楼，
暝带栖鸦色，凉催客燕愁。
一樽吟未了，衰鬓早飕飕。
塞儿曲 其一
屈大均（明代）

在北为苍鹰，在南为鹞子。秋来奋羽毛，一击辄千里。
仲春
吴涛（宋代）

雨馀寒气浅，园林作春媚。不知海棠花，新来著花未。
偈颂一百零一首
释慧性（宋代）

句中句，绝露布。
闪龟裹，分缁素。
九日登丛台
王建（唐代）

平原池阁在谁家，双塔丛台野菊花。

零落故宫无入路，西来涧水绕城斜。
渔家傲 其十 十二月山家词，和钱舍人葆酚、董孝廉苍水
唐芑（清代）

种得寒菘山圃茂。官租不欠秋收后。上瓮香腾新酿酒。

君知否。霜天红日三竿透。

矮屋数楹茅草覆。小窗暧暧阳和逗。墐户绸缪塞向又。

棉衣授。冬来温鲍妻兄够。
和谢吏部铁字韵三十四首·纪德十一首
邓肃（宋代）

眼中儒生聊尔耳，仅免春闱饮墨水。
可怜四海万青衿，却愧建安六七子。
谁似丘侯独可人，日无千篇即怒嗔。
腐语陈言俱扫灭，奇文秀句出天真。
虎头固已称诗绝，更逢安石分工拙。
新诗为侯特发挥，照人之明鉴磨铁。
朝中措（送同官满归）
洪咨夔（宋代）

荷花香里藕丝风。人在水晶宫。天上桥成喜鹊，云边帆认归鸿。

去天尺五城南杜，趣对柘袍红。若问安边长策，莫须浪说和戎。
病中三首 其一
俞德邻（宋代）

病来十日闭茅庐，孤负吟诗与著书。床下不知牛是蚁，濠间谁著子非鱼。

羸形分绝麒麟画，老境堪同鹿豕居。坎止流行随所寓，分明天地一籧篨。
萱径携筇
陈杰（宋代）

松下无喝道，言树聊蠲忧。
谁知赤籐杖，独倚万古愁。
春日田园杂兴十首 其九
陈舜道（明代）

春来非是爱吟诗，诗是田园尽兴时。蓐食出门天欲曙，荷锄归路月相随。

踏青漫有心情在，耕绿宁甘体力疲。个段工夫偿不足，春来非是爱吟诗。
荣寿堂诗
杨士奇（明代）

奕奕高堂，奉父与母。父母善仁，天锡多祜。厥祜伊何，耆耄皆臻。

和乐且康，皓首赪颜。云章自天，式显贲之。命服煌煌，封秩貤之。

孰无父母，偕老几何。云谁之居，被时宠嘉。福禄鼎来，其奚自致。

嗣有君子，熙帝之载。桓桓君子，奠此南服。民恃方伯，朝倚岳牧。

维敬维仁，以共帝命。维孝维忠，以乐具庆。
山水友馀辞 蒌蒿
王质（宋代）

皤老白，角子乌，尔未萌，我已敷。芦笋茁戢戢，荻笋抽擢擢。

蒌蒿，蒌蒿，风枝两叶老萧萧，草堂黍氏不得骄。
诗一首
邓润甫（宋代）

闻说东南第一州，区区来访小蓬丘。湖光带日黄金拥，山色凝烟碧玉浮。
侯塘渡
孔武仲（宋代）

空山宿雨涨前溪，芳草连云欲渡时。
落日人心急星火，招招舟子更来迟。
句
高似孙（宋代）

蟹遨离罅石，翠狎跂枯莲。
罗敷歌·自怜楚客悲秋思
贺铸（宋代）

自怜楚客悲秋思，难写丝桐。目断书鸿。平淡江山落照中。
谁断水调声声怨，黄叶西风。罨画桥东。十二玉楼空更空。
冰解舟发
薛瑄（明代）

春冰涣然释，春流复溶溶。解缆盂城驿，百尺牵东风。

连翩大舸来，峨峨挂飞篷。登舻恣春览，烟华正濛濛。

泽国旷无际，重湖渺难穷。渐觉高邮北，行及广陵东。

所过足清眺，舟人莫匆匆。
登石头城二首 其一
李孝光（元代）

登高怅望谢家墩，千古风流酒一尊。城郭已非空故国，英雄垂一只游魂。

天围建业山形断，日落淮南海气昏。未信浮云能蔽日，欲占北斗问乾坤。
落叶叹
周准（清代）

落叶如羁客，飘零无返期。秋风如解意，祇傍故林吹。
过高钱探子章及开寂咏心源不值
袁士元（元代）

载酒东湖岁已阑，拟同朋旧醉开颜。长须吟客近入郭，多病老开才出山。

霞屿寺连寒水远，月波楼锁暮云闲。停舟自对梅花酌，雪压孤篷夜未还。
挽卫山斋
黄庚（元代）

楹梦惊残忽告终，儒林多士失宗工。
云间便觉无清气，江上谁能继古风。
蕙帐夜阑孤鹤怨，茅斋人去九山空。
我来岂为私情哭，痛哭君亡吾道穷。
石倅宗卿挽诗
王炎（宋代）

洁白心如玉，宽和气似春。
索居当晚岁，取友得斯人。
婺女书难再，泉南迹已陈。
天高不可问，反袂独伤神。
次韵季共月夜见怀竹坡用子绍韵 其十六
周紫芝（宋代）

心知游路岂复无，颇如六鹢飞宋都。小巫羞涩见大巫，神气比公真蔑如。
上寿大宴二首 其一
任希夷（宋代）

昔年玉瑞下层霄，今日瑶池预祝尧。负扆当阳天子坐，称觞颛面宰臣朝。

九重陛下听鸣跸，万岁山前看舞韶。持橐五人沾镐饮，独怜蒲柳望秋凋。
题北村六首 其五
张载（魏晋）

不堪烦暑病荒城，六月翛然寓野亭。珍重南山且归去，再来相望雨中青。
怡怡亭
王景华（宋代）

怡怡亭畔路，兄到弟随肩。
花径同调瑟，兰窗共擘笺。
看山携老杖，分果忆儿筵。
底事常相忍，张家未是贤。
喜会李公弱
释德洪（宋代）

韵如风蝉蜕尘垢，气如春容在杨柳。风流翰墨俱细事，自是吾家道门友。

十年契阔挂梦寐，一见令人忘白首。况在祝融眉额间，青碧连天雪晴后。

冷斋拨炉闻夜语，雪灰消尽红金斗。君才合在台阁间，簿书堆中不应有。

且置玉堂风雨笔，来试牛刀霹雳手。民奸吏滑本有神，到君难藏如鼻口。

卧驼忽起便过人，再拜当为乃翁寿。此诗乘怒勿示人，愿君低回为遮丑。
寿楼春 其三
史达祖（宋代）

细风微月垂杨院。记年少、春愁一点。栖莺未觉花梢颤。

踏损残红几片。

长安共、日边近远。况老去，芳情渐减。屏山几夜春寒浅。

却将因而梦见。
甲辰岁以诗一编进孝宗圣语且许其清新骤蒙擢
姜特立（宋代）

襄阳孟浩然，床下谒至尊。
一语不合意，放还归里门。
我诗虽不工，骑马入帝阍。
饱暖自兹始，永怀明主恩。
次韵致政张朝奉仍招晚饮
苏轼（宋代）

扫白非黄精，轻身岂胡麻。
怪君仁而寿，未觉生有涯。
曾经丹化米，亲授枣如瓜。
云蒸作雾楷，火灭噀雨巴。
自此养铅鼎，无穷走河车。
至今许玉斧，犹事萼绿华。
（君曾见永州何仙姑得药饵之，人疑其以此寿也，故有丹化米、萼绿华之句，皆女仙事。
）我本三生人，畴昔一念差。
前生或草圣，习气馀惊蛇。
儒臞谢赤松，佛缚惭丹霞。
时时一篇出，扰扰四座哗。
清诗得可惊，信美辞多夸。
回车入官府，治具随贫家。
萍齑与豆粥，亦可成咄嗟。
寄题王道祖秀光亭
孔武仲（宋代）

徙倚望西南，秀色如可掬。
湘水蹙纤罗，湘山叠明玉。
清辉来西蹙，朝爽浮万屋。
图写卒难成，登览常不足。
会计当而已，廉吏当寡欲。
萧然忘轩冕，日可娱幽独。
曲江上巳
赵璜（明代）

长堤十里转香车，两岸烟花锦不如。

欲问神仙在何处，紫云楼阁向空虚。
杂曲歌辞。十二月乐辞。五月
李贺（唐代）

雕玉押帘上，轻縠笼虚门。井汲铅华水，扇织鸳鸯文。

回雪舞凉殿，甘露洗空绿。罗袖从徊翔，香汗沾宝粟。
山阳城下吊淮阴侯
赵廷恺（清代）

漂母哀而生，吕后诬以死。英雄自有命，何关两女子。
尝与大理丞袁公太府丞田公偶诣一所林沼尤胜…以咏其事
张九龄（唐代）

方驾与吾友，同怀不异寻。偶逢池竹处，便会江湖心。

夏近林方密，春馀水更深。清华两辉映，闲步亦窥临。

蘋藻复佳色，凫鹥亦好音。韶芳媚洲渚，蕙气袭衣襟。

萧散皆为乐，裴回从所钦。谓予成夙志，岁晚共抽簪。
好事近
周密（宋代）

秋水浸芙蓉，清晓绮窗临镜。柳弱不胜愁重，染兰膏微沁。

下阶笑折紫玫瑰，蜂蝶扑云鬓。回首见郎羞走，罥绣裙微褪。
李乾州风鉴妙天下不轻为人言然独数数属意余因赋答之 其一
王世贞（明代）

水镜惭相问，人今岂卧龙。尚馀难折项，犹属未归容。

强饭终玄草，留书比素封。此生何所慕，杯酒莫辞醲。
引驾行（同前亦名长春）
晁补之（宋代）

春云轻锁，春风乍扇园林晓。扫华堂，正桃李芳时，诞辰还到。年华。记绛蜡光摇，金猊香郁宝妆了。骤骏马、天街向晚，喜同车、咏窈窕。

多华。卢家壶范，杜曲家声荣耀。庆孟光齐眉，冯唐白首，镇同欢笑。缥缈。待琅函深讨。芝田高隐去偕老。自别有、壶中永日，比人间好。
双头兰和吴应奉韵
金似孙（宋代）

手种盆兰香满庭，閒来趣味独幽深。
敢夸双萼钟奇气，只恨孤根出晚林。
长倩生男不得力，滕公有女谩萦心。
援琴欲和春风曲，却对骚魂费苦吟。
偶感
王余佑（清代）

三径荒芜岂邃居，鸟巢鱼窟更安如。逢人只合长缄口，避客终当讳读书。

船入竹中聊断问，兰生道上亦妨锄。从今玩世休希阮，一唱猖狂计尚疏。
再经太平观访沈道士不遇二首
陈舜俞（宋代）

行客寻山去又回，羽人依旧未归来。
洞门不锁清风入，黄叶无言下翠苔。
杂咏一百首 其十二 宜臼
刘克庄（宋代）

莫亲于父子，天性有时移。竟以妇为厉，空令传作诗。
次韵季共蓬斋夜坐三首 其二
周紫芝（宋代）

寒斋秋意高，夜久群籁息。眼前无一尘，谁与共此席。

平生乐虚旷，颇怪言不食。遥知高世意，仰面看屋脊。

秋虫曾何知，悲鸣乱胸臆。君亦意不眠，佳月良可惜。
谢仲适坐上送王敏仲北使
苏轼（宋代）

冲风振河朔，飞雾失太行。
相逢不相识，下马须眉黄。
洗眼忽惊笑，见此玉节郎。
喜有贤主人，共此残烛光。
聚散一梦中，人北雁南翔。
吾生如寄耳，送老天一方。
幸子遇明主，陈经入西厢。
归期不可缓，倚相宜在傍。
偈颂七十六首
释师观（宋代）

时不待人，月不破五。
那一著子，未敢相许。
再用韵 其十
杨公远（宋代）

骨相寒如许，那封万户侯。红颜非藉酒，白雪未蒙头。

事少浑无梦，身閒岂有愁。老天能覆我，饱暖四宜休。
张钦州挽词
楼钥（宋代）

游宦二毛侵，钦山继郁林。
精神虽满腹，抚字亦劳心。
肤使章交上，雌堂疾遽深。
护丧嗟季子，又复丧清浔。
菩萨蛮·春云吹散湘帘雨
纳兰性德（清代）

春云吹散湘帘雨，絮黏蝴蝶飞还住。人在玉楼中，楼高四面风。
柳烟丝一把，暝色笼鸳瓦。休近小阑干，夕阳无限山。
寻苏云卿隐处
陈杰（宋代）

书幣保因识灌园，等閒夜度北山云。
明朝难觅苏仙鹤，邻舍空余孺子坟。
不世大功关气数，故人高义足知闻。
看来只是谈恢复，已隐无堪佐万分。
浣溪沙·琼压为浆作卮
元好问（金朝）

琼压为浆作卮，使君真是吏民师。碧桃仙酎饮乡期。五马旌□浮喜色，南溪风月要新诗。缓趋□□及瑶池。
读吴思道藏海诗集效其体
李之仪（宋代）

唐末诗人自一家，剪裁风月间莺花。凭陵堕绪篇篇胜，点缀馀妍字字斜。

远水连天来怨笛，烂霞烘日带栖鸦。法书警句真如此，流落桑榆重叹嗟。
岁暮
陆游（宋代）

小筑幽栖与拙宜，读书写字伴儿嬉。
已无叹老嗟卑意，却喜分冬守岁时。
羹臛芳鲜新弋雁，衣襦轻暖自缫丝。
农家岁暮真堪乐，说向公卿未必知。
和孔纯老按属邑二首 其一
王之道（宋代）

高车西去忽踰旬，坐想登临得句频。杨柳阴交山径晚，酴醾香满驿亭春。

吟馀扫壁时挥翰，醉里投床任吐茵。闻说归来欢喜甚，故人相遇是诗人。
题陆放翁晚兴诗后
刘基（明代）

雄剑閟宝匣，中夜蛟龙吼。男儿抱志气，宁肯甘衰朽。

松楠在深谷，枝叶拂星斗。虽无般匠顾，势自凌培塿。

昂昂商山翁，矫矫渭滨叟。林泉不遐遗，轩冕亦固有。

奈何刘伶辈，贱身若刍狗。徒生天地间，事负发与手。

三复咏斯章，千载吾尚友。
续王黄州四皓赠答 其二
释居简（宋代）

白眼看隆准，悠然见屈伸。奇功巍弗处，峻节退无邻。

用则王非伯，潜嗟汉不纯。虽亡秦日月，犹是避秦人。
戏答王观复酴醾菊二首
黄庭坚（宋代）

吕园未肯轻沽我，且寄田家砌下栽。
他日秋花媚重九，清香知自故人来。
清平乐
晁端礼（宋代）

娇羞未惯。长是低花面。笑里爱将红袖掩。遮却双双笑靥。

早来帘下逢伊。怪生频整衫儿。元是那回欢会，齿痕犹在凝脂。
宿董山寺
陈岘（宋代）

送客联镳归，得得招提宿。
晚渡沧江口，路入青山曲。
突兀忽在眼，一洗奔驰俗。
然灯遽呼酒，僧留供野蔌。
林高上明月，谈声响空谷。
坐久夜益深，同来或鼾熟。
明朝返城郭，此兴真可录。
再和贾仲武游狼山
刘弇（宋代）

寻春古原头，林梢过朝霂。狼山连东南，擅美此其独。

抟鹏岌骇连，泼黛森孤麓。宜樵叶堆松，供茹萌抽竹。

区区介丘北，回视一何䠞。浑疑杳霭中，爽气每先蓄。

掬泉弄幽清，渴肺初欣沃。嘘云出羽盖，入鸟洞胸腹。

茫茫宇宙间，千里得寸目。照发射冷翠，袭裳来远馥。

根株吐乾坤，要会控水陆。高跻顶初绝，却转道弥复。

楩楠间桐槠，干霄非一木。覃覃辟宝构，殿阁辉丹绿。

禅客稻饵珠，骚人楮留玉。游嫌后时追，赏贵前期卜。

眷彼市井徒，乾没走丹毂。老死不一到，动辍取挛束。

谁知吾辈游，趣尚非搐缩。拂衣便成往，握手不嫌黩。

句外气争豪，禅中机斗速。无为苦役役，坐自绊驰足。

纷纷簿领间，与物商直曲。会须摆红尘，更著轻鞭逐。
四茔为林侍御贵实赋 其三 凤山北陇
程敏政（明代）

有山莆之野，势如凤孤鶱。山背得佳处，林姥开新墦。

姥昔无恙得，儿方居宪垣。当其委化日，儿正归乡园。

慈孝两无憾，哀荣一何言。人胜境逾胜，岁岁来分膰。

青松与丹荔，蓊郁迷高原。
甘园
杜甫（唐代）

春日清江岸，千甘二顷园。青云羞叶密，白雪避花繁。

结子随边使，开筒近至尊。后于桃李熟，终得献金门。
题画石山
徐铉（宋代）

彼美巉岩石，谁施黼藻功。回岩明照地，绝壁烂临空。

锦段鲜须濯，罗屏展易穷。不因秋藓绿，非假晚霞红。

羽客藏书洞，樵人取箭风。灵踪理难问，仙路去何通。

返驾归尘里，留情向此中。回瞻画图畔，遥羡面山翁。
句
陶弼（宋代）

双鱼远客书来报，复有珠随旦暮潮。
得萧汉卿诗却寄
佘翔（明代）

老去栖迟五柳门，双鱼谁复寄江村。数行忽枉怀人句，多病新开对月樽。

海上甘棠歌父老，天涯芳草怨王孙。风流旧结青溪社，萍梗重逢未可论。
鹧鸪天·莫上扁舟向剡溪
辛弃疾（宋代）

莫上扁舟向剡溪。浅斟低唱正相宜。从□犬吠千家白，且与梅成一段奇。香暖处，酒醒时。画檐玉箸已偷垂。笑君解释春风恨，倩拂蛮笺只费诗。
偶作
孙嵩（宋代）

更勿穷通算此生，文章玄白付谁评。
凄凉例薄佳人命，邂逅多成竖子名。
梅花喜神谱·烂熳二十八枝
宋伯仁（宋代）

万里收纤云，一钩悬碧落。
缺圆无定时，人间几愁乐。
月林清影
柯潜（明代）

灏气涵蚤秋，月轮出东岭。林下悄无人，行吟弄清影。
和袭美褚家林亭
陆龟蒙（唐代）

一阵西风起浪花，绕栏杆下散瑶华。高窗曲槛仙侯府，

卧苇荒芹白鸟家。孤岛待寒凝片月，远山终日送馀霞。

若知方外还如此，不要秋乘上海槎。
和傅粹梅岩之什·清浅
陈宓（宋代）

方池凿石似天开，谁把霜英傍水栽。
月白波清无觅处，只知疏影是寒梅。
送柬牋与人
杨炎正（宋代）

检点交房有宿储，楮先生辈亦中书。
小王辞客元无用，大阮才高正要渠。
挥洒雅宜供五凤，缄题更可寄双鱼。
春来触物皆诗料，从此赓酬莫见疎。
水调歌头 青溪小住，画桨迎潮，制此词，倚楫而歌之。如向廿四桥头闻箫声隐隐也
易顺鼎（清代）

曾过江山否，烟雨怕登临。六朝残梦何处，鸥影卧秋深。

多少龙蟠虎踞，多少莺啼燕语，流水杳难寻。湖为莫愁好，一碧到如今。

台倚凤，洲呼鹭，峭寒侵。消他几度斜照，换尽绿杨阴。

可惜江山千古，输与红箫尺八，不付劫灰沈。四百画桥月，依旧荡波心。
送春
四锡（宋代）

花菲菲，柳依依，
留春不住送春归。春归何处堪图画，
春尽江南日暮时。黄鹂啼多芳草远，
青梅子重杨花飞。人生三万六千日，
与君复有明年期。
素梅 五三
王冕（元代）

江北江南寒气重，雪花如席蔽天来。
五更野叟敲门报，屋外老梅连夜开。
咏史上·吕后
陈普（宋代）

酌酖樽前气似虹，朱虚酒令却相容。
王陵平勃浑无策，安汉当年一触龙。
西江月
张孝祥（宋代）

风定滩声未已，雨来篷底先知。岸边杨柳最怜伊。忆得船儿曾岸。

湖雾平吞白塔，茅檐自有青旗。三杯村酒醉如泥。天色寒呵且睡。
秋日燕山道中
张舜民（宋代）

燕山秋更好，况复值新晴。
一径幽花闹，千岩晚瀑明。
寺危迂路入，水漫信船行。
尝栗皱初破，开梨颊未頳。
松萝扶斗上，剑戟插沙平。
秦赵封疆密，岷峨气象清。
五龙丹桂尽，万马蹛林横。
韫玉人时得，埋钱事可惊。
画图传辋水，醉倒恋增城。
为报南归客，应须自作程。
二月十九日度大庾岭题云封寺四首
杨万里（宋代）

行者南来今几春，一回举似一回新。
钵盂夺得知何用？不怕梅花解笑人。
法曲献仙音
姜夔（宋代）

斋下瞰湖山，光景奇绝。予数过之，为赋此

虚阁笼寒，小帘通月，暮色偏怜高处。树隔离宫，水平驰道，湖山尽入尊俎。奈楚客淹留久，砧声带愁去。

屡回顾。过秋风、未成归计。谁念我、重见冷枫红舞。唤起淡妆人，问逋仙、今在何许。象笔鸾笺，甚而今、不道秀句。握平生幽恨，化作沙边烟雨。
九日登望仙台呈刘明府
崔曙（唐代）

汉文皇帝有高台，此日登临曙色开。
三晋云山皆北向，二陵风雨自东来。
关门令尹谁能识，河上仙翁去不回。
且欲近寻彭泽宰，陶然共醉菊花杯。
恨来迟
王灼（宋代）

柳暗汀洲，最春深处，小宴初开。似泛宅浮家，水平风软，咫尺蓬莱。

更劝君、吸尽紫霞杯。醉看鸾凤徘徊。正洞里桃花，盈盈一笑，依旧怜才。
题靖节征士归来图
范梈（元代）

维公楚杞梓，作令晋衣冠。得志但恐暮，济时非所难。

古今弦韵寡，岁月酒杯宽。渺渺山中去，深深画里看。
幸白鹿观应制
崔湜（唐代）

御旗探紫箓，仙杖辟丹丘。捧药芝童下，焚香桂女留。

鸾歌无岁月，鹤语记春秋。臣朔真何幸，常陪汉武游。
题丹霞晏坐轩
李纲（宋代）

白云深处开虚室，晏坐非禅亦非律。须观任四威仪中，皆悉具六波罗密。

超然处处坐道场，善哉步步能踏实。我今此义亦妄言，请师往问维摩诘。
重游滴水岩
冯山（宋代）

仙佩玲珑白玉寒，每来常与寺僧看。忧民未有林泉约，重到岩前为解鞍。
峡中重九以菊有黄华分韵得菊字
李流谦（宋代）

江湖浪走嗟碌碌，往往佳时忘记录。
今朝峡里作重阳，节物虽同感殊俗。
终日悬忧湍濑间，何人为唱黄花曲。
尚喜樽罍余旧醅，不然何以慰萧索。
每思在家天气好，一瓮床头拨寒绿。
俗熟未熟唤客饮，妇骂儿嘲醉不答。
只今那能问甜涩，况是名樽难重得。
晚行江干见篱落，小雨霏霏冒丛菊。
若从主人觅数枝，金英未吐心亦足。
归插铜瓶对清酌，营度肴蔬选橙栗。
茱萸在手花在头，起舞狂歌忘为客。
人情一种无贵贱，余沥犹能到僮仆。
渊明固是羲皇人，腰不可折带难束。
白衣大自胜督邮，千古因渠重斯节。
我行四方亦何事，此腹能须几圭撮。
并头鸡鹜不自厌，爷首高飞愧鸿鹄。
酒阑独诵归来章，醉面如頳背如沃。
宫词
王仲修（宋代）

国家三岁一郊天，万骑云从锦绣鲜。
陟降圆坛彻黄道，更虚小次待升烟。
答戴时行
王灼（宋代）

如今四十已知非，誓学宗门第一机。
养就纯乾犹细事，直须空劫问音威。
九月十八日作
孔平仲（宋代）

秋来常苦热，今日令方行。浩浩风吹木，冥冥雨压城。

薄寒如解愠，残序亦关情。晓镜须惊老，催人白发生。
髀肉生
张嵲（宋代）

归计无成须绝望，幽居有意漫经营。
自怜心异刘玄德，更喜年来髀肉生。
梅泉九日登高觞客怀伯夔赋诗寄示有「四海弥天少一人」之句次韵
陈曾寿（清代）

愁见萸囊系臂辰，萧寥孤抱与谁亲。中央周角无净土，北斗以南还几人。

积惨暂欢求岂得，枯鳞相呴迹俱陈。郢人今后何为质，四海弥天一聚尘。
偈颂七十二首
释祖钦（宋代）

步行骑水牛，空手把锄头。
人从桥上过，桥流水不流。
一理足，万事周。
一尘起，大地收。
机先别有活路，开口不在舌头。
次韵程给事会稽怀古即事
赵抃（宋代）

东南杭与越，形势夹长川。地占一方秀，天生万象全。

两城俱卓尔，列郡岂加焉。异世称无间，同时较有偏。

厥民如贵简，彼国实居先。大海收淮渎，群山冠幅员。

古人踪欲见，游客目先穿。况自醇风俗，从来省朴鞭。

有年人既庶，乐教志弥坚。每得前朝事，尝由众口传。

土疆归阙下，州宇辟湖边。未苦秦来幸，先经霸擅权。

有贤思避世，择地效高眠。盘屈稽山势，嵯峨玉笥巅。

茂林侵碧汉，修竹挂青烟。东浙潮声近，西陵草色鲜。

四明登陆显，五泄夹溪沿。渔浦从舟楫，仙居远市廛。

山青难入画，花灼正如燃。石伞阴遮径，松潭韵写弦。

千峰云叆叇，双涧水潺湲。灵迹曾游处，清风可坐延。

龟浮山出浪，龙去井迷年。泉涌寻源出，萝繁附木缠。

屏危开石上，星摘射岩前。仙髻传今古，峰形露丑妍。

法华初赐号，释子已超禅。一感因人异，群言可理诠。

遍随高下赏，潜解利名牵。民室常盈目，城闉异及肩。

通幽云底路，朝接洞中天。必有千年隐，都忘万事煎。

严园烟水乱，樊榭柳花颠。圣阁迎仙母，湖楼望綵船。

越台凌缥缈，溪女斗婵娟。野景诚无限，游人岂独专。

清虚宫刹古，恍惚岁时迁。宝相灵犹验，云门瑞复还。

尘埃笼古壁，章句列前贤。醮礼因勤甚，龙宫尚俨然。

鱼池乖本意，僧罟触轻涟。凿石成金像，营庵对玉莲。

瑰奇天桂室，潇洒宝林篇。历历森豪俊，昭昭著简编。

兰亭真翰笔，桃谷旧神仙。想像人堪慕，凄凉物足怜。

公卿誇道路，父子遁林泉。废宅仙宫立，还乡世事捐。

嗟时徒役役，味道益乾乾。种墓藏山穴，耸祠阚水壖。

方干栖逸地，祖贯起英躔。相隐今遗迹，侯封昔见旃。

锦衣渐我得，车帐为民褰。臣力难堪矣，君仁未舍旃。

挺身徒尽瘁，报德乏微涓。所向知师古，干时愧学圆。

玑衡中切冒，条教外颁宣。每慕黄居颍，曾卑隗相燕。

有为怀黾勉，无术可收甄。得请乡邦便，躬祠祖垄虔。

耕桑初劝谕，饥疫偶成连。赈发无深惠，疲劳获少痊。

阖封方富稔，载路息迍邅。近幸同年代，前符昔日缘。

一麾来镇抚，千骑为盘旋。弊政因民革，烦文到日蠲。

恩随和气浃，令比置邮遄。美誉皆腾实，清香已胜膻。

善良陶静化，奸猾洗前愆。吏畏输心鉴，民深入善渊。

课书人第一，轺召里逾千。身起侯藩政，班趋秘殿联。

谋猷光帝座，议论溢经筵。道合风云会，功高玉石镌。

正宜裨日月，未可问园田。士论逾时望，人心曷月湔。

声名加显显，歌颂转翾翾。预喜明贤遇，须知直道便。

中宸深有眷，外补实难铨。行为山阴老，聊收一大钱。
自赞
李昴英（宋代）

竛竮山癯，搭疯野服。
煮茗松根，煨芋岩曲。
且农且渔，非仙非俗。
淇傍何有，秋鹤霜竹。
腊月二日待罪私居作二律以自遣 其一
苏葵（明代）

索酒无诗直酒钱，醉乡迷路奈愁缠。寒深院落堪怀玉，日短江湖爱学仙。

枥下练光怜騄駬，斗间紫气惜龙泉。东风不管苍髯改，开到梅花又一年。
贾节庵冒夏暑越修涂过我苕霅情谊甚厚令闻古
牟巘五（宋代）

别饯别尤苦，辗转那得寐。
后会倘可期，握手三致意。
会江晦叔游湖山
黄裳（宋代）

相随山水里徘徊，兴未阑时慎勿催。

草草行厨随步去，匆匆渔艇趁船来。每逢佳景还含思，偶造幽轩更把杯。

况是同归无世味，何须旁立有莲腮。荻湾桃坞犹留客，不觉银瓶又耻罍。
金刚随机无尽颂 其四 无断无灭分第二十七
释印肃（宋代）

境上绝追寻，见境便生心。踢倒净瓶了，沩山创佛林。
别师
释成明（宋代）

劫火烧成烈焰城，煎下无计拯众生。
请师少念清凉境，此是西天第一程。
重修弘仁寺敬赞旃檀宝相
弘历（清代）

忉利天宫去复回，旃檀摩顶记如来。自兹震旦辉佛日，不尽恒沙演法雷。

瑞纪庚辰重轮奂，奇从辛卯肇胚胎。惟无量寿福无量，敛锡敷思遍九垓。
丰城舟中
廖行之（宋代）

踏遍江湖路几千，买舟因得憩江天。
不嫌烟水牵离恨，要狎沙鸥伴醉眠。
南浦春深波涨岸，长芦风寝浪平川。
生涯喜近长年老，夜半挐音月满船。
丹阳镇江景象亦六言
饶与龄（明代）

奔牛水涸没膝，寒骑骨露难驮。漕舟纵横缆棹，江流汹涌波涛。
吴山寓楼
吴雯炯（清代）

松林卧一峰，檐隙窥千嶂。榻冷下方云，寒潮月初上。
吕成公
岳珂（宋代）

治粹于隆古，元凯之懿，根于笃诚。世泽未倾，英髦代兴。

非不卓荦，绝乎径庭。而斯道之正，独未有以韦平之家，而继孟荀之鸣者。

岂天心之昌我朝，固得其人而后行耶。儒服独立，出于簪缨。

百圣微言，阐我金籯。使万世而下，洙泗有所系，伊濂有所承。

正传未坠而迄续，绝学将晦而复明。所谓派徐历许，沿申溯荣。

篑覆基峙，源澄流清。殆匪一日之积，偶然而生。至于道以身立，忠以死争。

斡泰否之机，开剥复之萌。其昆弟刚毅之操，家庭讲贯之精，又何其集义之不馁，而为人之难能也。

我读五帖，言言典型。文史潘吴，诗书邵程。望群贤于忠谠，验本体于宽平。

则虽小而见诸简牍之接物，亦奚以异于埙篪之同声。

晻若前陈，如龟之明。仁远德輶，欲举曷胜。于戏二难，古谁与京。

倡与和与，展也其成。
颂证道歌·证道歌
释印肃（宋代）

一月普现一切水，四处分舟同一体。
多中一了一中多，莫学痴猿捞沼底。
读岳武穆王传
邓氏（明代）

英雄誓复旧山河，曾奈奸邪误国何。
铁马长驱河洛水，金牌亟返郾城戈。
中原父老空遮诉，南渡君臣不耻和。
五国城头烟月惨，千年坟树尽南柯。
寄向伯恭
朱翌（宋代）

天竺山前昔据鞍，帽峨高屋古袍宽。
发虽经旧十分白，心有忧袍一寸丹。
云路正看鸣剑履，君门可早挂衣冠。
为公试草芗林传，归日来幼九畹兰。
西江月 重阳全真集卷九
王哲（金朝）

堪叹青霄碧汉。高空景致尤宽。今朝清爽有余欢。拈出我家公案。方显平生手段。腾身便入云端。西江月里跨祥鸾。直上虚无仙馆。
奉和九月九日登慈恩寺浮图应制
李乂（唐代）

涌塔临玄地，高层瞰紫微。鸣銮陪帝出，攀橑翊天飞。

庆洽重阳寿，文含列象辉。小臣叨载笔，欣此颂巍巍。
宫词
张公庠（宋代）

御苑名花约万栽，芳心俱愿日华来。
春风已暖梅先绽，长恨江南冒雪开。
偈颂一百零二首 其五十四
释绍昙（宋代）

死柴头，无烟火。信口一吹，面门烁破。可怜龙门远知客礼首座。

火炉头热血相喷，分争你我，笑倒嵩山破灶堕。
杂曲歌辞·定情篇
乔知之（唐代）

共君结新婚，岁寒心未卜。
相与游春园，各随情所逐。
君念菖蒲花，妾感苦寒竹。
菖花多艳姿，寒竹有贞叶。
此时妾比君，君心不如妾。
簪玉步河堤，夭韶援绿荑。
凫雁将子游，莺燕从双栖。
君念春光好，妾向春光啼。
君时不得意，妾弃还金闺。
结言本同心，悲欢何未齐。
怨咽前致辞，愿得中所悲。
人间丈夫易，世路妇难为。
始经天月照，终若流星驰。
长信佳丽人，失意非蛾眉。
庐江小吏妇，非关织作迟。
本愿长相对，今已长相思。
复有游宦子，结援从梁陈。
燕居崇三朝，去来历九春。
誓心妾终始，蚕桑奉所亲。
归愿未克从，黄金赠路人。
洁妇怀明义，从泛河之津。
于今千万年，谁当问水滨。
更忆倡家楼，夫婿事封侯。
去时思灼灼，去罢心悠悠。
不怜妾岁晏，千载陇西头。
以兹常惕惕，百虑恒盈积。
由来共结褵，几人同匪石。
故岁雕梁燕，双去今来只。
今日玉庭梅，朝红暮成碧。
碧荣始芬敷，黄叶已淅沥。
何用念芳春，芳春有流易。
何用重欢娱，欢娱俄戚戚。
家本巫山阳，归去路何长。
叙言情未尽，采菉已盈筐。
桑榆日映物，草色盈高冈。
下有碧流水，上有丹桂香。
桂枝不须折，碧流清且洁。
赠君比芳菲，受惠常不灭。
赠君泪潺湲，相思无断绝。
妾有秦家镜，宝匣装珠玑。
鉴来年二八，不记易阴晖。
妾无光寂寂，委照影依依。
今日持为赠，相识莫相违。
自桃川至辰州绝句四十有二
赵蕃（宋代）

患难嗟予已素行，今朝滩里挽仍撑。
心乎讵敢怀尤怨，命尔何能计死生。
【双调】庆东原_西皋亭适兴
薛昂夫（元代）

西皋亭适兴
晓雨登高骤，西风落帽羞，蟹肥时管甚黄花瘦。红裙谩讴，青樽有酒，白发无愁。晚节傲清霜，老圃香初透。
兴为催租败，欢因送酒来，酒酣时诗兴依然在。黄花又开，朱颜未衰，正好忘杯。管甚有监州，不可无螃蟹。
秋霁黄花喷，霜明红叶新，锦橙香紫蟹添风韵。斜依翠屏，重铺绣茵，闲坐红裙。老遇太平时，行到风流运。
青镜看勋业，黄金买笑谈，锦衣荣休笑明珠暗。调羹鼎咸，攒齑瓮甘，世味都谙。少室价空高，老圃秋容澹。
韩信
已挂了齐王印，不撑开范蠡船，子房公身退何曾缠？不思保全，不防未然，刬地据位专权。岂不闻自古太平时，不许将军见！
自笑
邵圃无荒地，严陵有顺流，向终南捷径争驰骤。老来自羞，学人种柳，笑杀沙鸥。从此便休官，已落渊明后。
淮阴侯庙三首 其三
俞德邻（宋代）

诛秦蹙项奠乾坤，三杰勋名万古存。一笑淮阴年少客，不如漂母识王孙。
雨过有怀山中素友
顾祖辰（明代）

雨过一天碧，风来满鬓凉。
余酣消枕簟，长病积年光。
静爱蛛丝巧，闲多燕子忙。
有怀赋招隐，丛桂小山芳。
风雨中与吕之寿读文公诗传
丘葵（宋代）

冷冷叶上风，瑟瑟檐头雨。
天分本无私，人性皆相似。
譬之入山林，斧斤随所取。
姿年舍我去，初心日以负。
勗君岁寒心，保此栋梁具。
圣域廓悠悠，修途未容驻。
陟三十六渡溪塘坞岭
释文珦（宋代）

三十六渡溪，溪边绝去蹊。
乱山如叠浪，一岭类登梯。
凤紧妖蛇出，烟错异鸟啼。
蜀僧言剑阁，与此亦相齐。
奉和武功学士舍人纪赠文懿大师净公
徐铉（宋代）

往往冥搜宵不寐，时时任性昼仍眠。
高情丽句谁偏重，圣代词臣李谪仙。
虞美人·今宵
陆震（清代）

今宵明月当窗大。独有愁人坐。一般白昼也销魂。何必凄凉怕过是黄昏。

多情原与多情忆。不为君颜色。若因颜色始相思。难道世间真个似君稀。
新晴
许及之（宋代）

连旬困梅霖，接夏潦乘溽。泄云涣新霁，游兴难管束。

出关便航湖，停篙葑蒲绿。渔歌入浦溆，沙禽乱惊浴。

昏霏送霞落，依稀辨林谷。初更电辉摇，轻雷忽相续。

蛙声杂猛雨，波翻碎鸣玉。何能足清睡，快举卮酒沃。

明朝看晨光，未必非所欲。
汉宫词
司马光（宋代）

苜蓿花犹短，昌蒲叶未齐。
更衣过柏谷，走马宿棠黎。
逆旅聊怀玺，田间共门鸡。
犹思饮云露，高举出虹蜺。
忆昔
韦庄（唐代）

昔年曾向五陵游，子夜歌清月满楼。
银烛树前长似昼，露桃花满不知秋。
西园公子名无忌，南国佳人号莫愁。
今日乱离俱是梦，夕阳唯见水东流！
和孔毅夫省宿
毕仲游（宋代）

拙学如拙商，欲益翻折阅。壮心消已尽，况复形羸苶。

君年虽不少，面目犹冰雪。汉署夜如何，青灯兼白月。
哭刘司户二首 其二
李商隐（唐代）

有美扶皇运，无谁荐直言。已为秦逐客，复作楚冤魂。

湓浦应分派，荆江有会源。并将添恨泪，一洒问乾坤。
双溪驿
韦骧（宋代）

按程颇自觉淹留，朝夕经行处处幽。忻逢古驿双溪水，追忆东阳八咏楼。
颂古二十九首 其十二
释师体（宋代）

万里无云银汉横，大方玄路等闲行。阿爷智量世希有，女子圆光顶𩕳生。
广述二首 其二
华镇（宋代）

飘风入阊阖，九陌起黄埃。馺遝振鸣珂，驰驱东西来。

侧足凑高明，珠箔为褰开。附会崇岳友，沮誉牛李侪。

倾侧竞姿媚，谈笑足诙谐。朝为道旁客，暮为廊庙才。

如何首阳人，怅望黄金台。所得竟斗筲，回首良可哀。

安见郑子真，谷口日徘徊。嘉声满朝野，何用苦自媒。
忆洛中旧居寄永叔兼简师鲁彦国
梅尧臣（宋代）

东堂石榴下，夜饮晓未还。
絺衣湿浩露，桂酒生朱颜。
君同尹与富，高论曾莫攀。
开吐仁义奥，傲倪天地间。
以此为朋乐，衡门未尝关。
自从北阙来，扰扰时少闲。
登危欲引望，尚不见云山。
何由觌夫子，客袂泪澜斑。
感遇诗三十八首·其十一
陈子昂（唐代）

吾爱鬼谷子，青溪无垢氛。
囊括经世道，遗身在白云。
七雄方龙经，天下久无君。
浮荣不足贵，遵养晦时文。
舒可弥宇宙，卷之不盈分。
岂徒山木寿，空与麋鹿群。
同比部杨员外十五夜游有怀静者季
王维（唐代）

（册4　卷125　页1261a）
承明少休沐。
建礼省文书。
夜漏行人息。
归鞍落日余。
悬知三五夕。
万户千门辟。
夜出曙翻归。
倾城满南陌。
陌头驰骋尽繁华。
王孙公子五侯家。
由来月明如白日。
共道春灯胜百花。
聊看侍中千宝骑。
强识小妇七香车。
香车宝马共喧阗。
个里多情侠少年。
竞向长杨柳市北。
肯过精舍竹林前。
独有仙郎心寂寞。
却将宴坐为行乐。
傥觉（一作觅）忘怀共往来。
幸沾同舍甘藜藿。
黄莺
贯休（唐代）

一种为春禽，花中开羽翼。如何此鸟身，便是黄金色。

黄金色，若逢竹实终不食。
延州
沈括（宋代）

二郎山下雪纷纷，旋卓穹庐学塞人。
化尽素衣冬不老，石油多似洛阳尘。
扬子津
卢仝（唐代）

风卷鱼龙暗楚关，白波沉却海门山。

鹏腾鳌倒且快性，地坼天开总是闲。
送蜀人张师厚赴殿试二首
苏轼（宋代）

忘归不觉鬓毛斑，好事乡人尚往还。
断岭不遮西望眼，送君直过楚王山。
云龙山下试春衣，放鹤亭前送落晖。
一色杏花红十里，新郎君去马如飞。
晏公丧过州北哭罢成篇二首
宋庠（宋代）

昔迎留守萧丞相，今哭谈经戴侍中。
一代高情无觅处，落花残日九原风。
钓台
许中（宋代）

何代何人把钓缗，至今犹有钓台存。身名俱隐成真隐，吕渭严滩讵足论。
挽立斋杜丞相
戴复古（宋代）

邪正不两立，国家当再兴。
有时须有命，称德不称能。
方喜千年遇，如何一旦薨。
世间无哭处，吾欲哭昭陵。
劝饮酒
张祜（唐代）

烧得硫黄漫学仙，未胜长付酒家钱。

窦常不吃齐推乐，却在人间八十年。
句 其三
范百禄（南北朝）

山环襟带连秦岭，地控烟喉限蜀城。
元日雪二首
陈师道（宋代）

半夜风如许，平明雪皓然。
帘疏穿琐细，竹压更婵娟。
窘兔走留迹，饥乌鸣乞怜。
遥忻炎海上，还复得新年。
题何仁仲园亭二首 其一
胡应麟（明代）

采采白蘋洲，三湘欲尽头。危栏云梦夕，飞阁洞庭秋。

渔父持竿过，灵妃结佩游。武昌新水发，迟我木兰舟。
西风
张耒（宋代）

西风吹屋络纬鸣，星河错落已三更。
军城传警万家静，山堂含风遥夜清。
云收纤月映山尽，天转北斗向江倾。
舍南高林栖鹤鶂，危枝高巢雏夜惊。
求志书院诗四首陈师道履常之所居也
李廌（宋代）

漆开辞未信，颜回恃有回。
为贫仕何媿，得已非自贤。
破褐坐穷阎，声华飞日边。
苦节勿匏瓜，仲尼任苍天。
题张璩子罗浮山下书舍
屈大均（明代）

何来蝴蝶车轮大，知是罗浮小凤凰。更有仙禽皆五色，仙人为尔爱文章。
和孔司封题蓬莱阁
吴可几（宋代）

皇唐旧相元才子，曾作蕃宣式燕遨。
郛郭上当星纪分，轩甍全压闻风高。
宾僚会集簪裾盛，衙队周环鼓吹豪。
不出公庭得仙馆，岂同徐福绝云涛。
送僧归护国寺
黄宗旦（宋代）

一瓶一钵是生涯，来扣枢扉带砺家。
宠服降从丹凤阙，禅房归掩赤城霞。
五芝岩下传心印，八桂峰前散雨花。
还伴白云重到此，会看恩馆筑堤沙。
同鸿父游南寺
洪朋（宋代）

薄寒中人晖景晚，江头兰若同游衍。蛛丝垂户像设深，蜃气成游钟韵远。

机发于踵宝藏俱，神物护持胜事殊。更向僧房捉麈尾，令人欻忆聘君湖。
观博阳山火
梅尧臣（宋代）

十月原野枯，连山起狂烧。
高焰过危峰，飞火入遐峤。
玉石被焚过，谁能见辉耀。
猿猱失轻捷，亦不暇相吊。
长风又助恶，怒号生万窍。
炎炎赤龙奔，划划阴电笑。
愿倾寒江潮，势逆难沃浇。
愿倾天河水，虽顺云衢遥。
青松心已烂，蔓草根未焦。
小农候春锄，寒客失冬樵。
谁知兼并子，平陆闲肥饶。
不易天地意，长养非一朝。
凤求凰
贺铸（宋代）

园林幂翠，燕寝凝香。华池缭绕飞廊。坐按吴娃清丽，楚调圆长。飞阑横流美眄，乍疑生、绮席辉光。文园属意，玉觞交劝，宝瑟高张。

南薰难销幽恨，金徽上，殷勤彩凤求凰。便许卷收行雨，不恋高唐。东山胜游在眼，待纫兰、撷菊相将。双栖安隐，五云溪是故乡。
荆王锡宴兼索诗篇应教启谢
郭之奇（明代）

恭随使节觏衣裳，私觌仍歌既醉章。麟岫晴云依殿绕，金糊秋爽拂筵光。

未徵雪赋梁园客，已附游诗邺下行。此去乘槎归海外，犹疑远汉露零瀼。
宿彰教寺
王之道（宋代）

过市欲投宿，秽隘非所巡。
人言五里余，有寺洁且宽。
驱驽犯泥淖，敢惮风雨寒。
稻塍与兔迳，萦纡度千盘。
衣裘疲沾湿，脚膝如蹒跚。
历思圣人语，后获当先难。
壮哉古道场，晕飞映层峦。
秀色蔼松桧，清香馥芝兰。
我心大有得，岂惟厌游观。
行行勿踌躇，霁月升云端。
闺门诗三首
郑刚中（宋代）

晨光入幽户，手织回文书。
闻古有双鲤，为人致区区。
书成立不莲，天寒渺无鱼。
微怀既莫致，惨惨何由舒。
归来更无语，怅望庭花疏。
明道元年章献明肃皇太后朝会十五首
佚名（隋代）

现彼南极，昭然瑞文。
胜光丙位，荐寿中宸。
太史骈奏，升歌有闻。
轩宫就养，亿万斯年。
秋日越秀山怀古 其一
吴怡（清代）

苍茫吊古独登台，极目天南瘴雾开。一代兴亡悲黍麦，千秋霸业剩蒿莱。

塍荒禁苑耕残瓦，潮落珠江冷劫灰。回首玉钩斜畔路，素馨寂寞销寒晖。
贺知章祠
王十朋（宋代）

贺老祠堂枕鉴湖，霓裳羽化宅荒芜。无人更问君王觅，转使高风千载孤。
台山周咏道别五年因诗寄借韵以谢二首 其二
王柏（宋代）

中处乾坤大，同时总弟兄。行藏虽有间，道谊岂无情。

欲向忙中定，先须静处精。光阴如电走，慎勿骛虚名。
阳关三叠
柴望（宋代）

西风吹鬓，残发早星星。叹故国斜阳，断桥流水，荣悴本无凭。但斜斜、才雨又晴。人生飘聚等浮萍。谁知桃叶，千古是离情。正无奈、黯黯离情。渡头烟暝，愁杀渡江人。伤情处，送君且待江头月，人共月、千里难并。笳鼓发，戍云平。此夜思君，肠断不禁。尽思君送君。立尽江头月，奈此去、君出阳关，纵有明月，无酒酌故人。奈此去、君出阳关，明斜无故人。
舟行
许必胜（宋代）

雨脚天东来，惊鸟烟中起。
须臾四山合，万象空蒙裹。
孤行念远四，见树联自喜。
浪游岂无因，遇山则知止。
棱棱云外峰，与我心终始。
日暮宿田家，田歌正清美。
何以途路心，历乱如流水。
始疑车马上，未必见君子。
行当弄轻舟，随风问兰芷。
同和叔早出天波门马上口号
韩维（宋代）

去年连骑出天波，共爱晴旸景气和。又喜游从经岁月，西城宫树绿嵯峨。
用前韵示贾阁老
胡寅（宋代）

壑源春未回，已著金鼓促。
争先入包匦，价比金盈斛。
何人敢僭睨，奉御食惟玉。
草荈空有名，气格臣与仆。
怀侍凝粹，苦口同启沃。
散仙今得伴，鸾凤相追逐。
雪泛定州瓷，浇此饮河腹。
饱食惭太仓，那复惊宠辱。
怀越中兼示山阴诸明士
释契嵩（宋代）

厌见人境喧，清游忆灵越。东南千万山，浮青满寥泬。

从来鉴中景，形胜人间绝。月湛换鹅溪，云起藏书穴。

客子若飘蓬，遽与故人别。尺素未及通，芳草已云歇。

所悲行路难，俯仰损名节。鸣雁欲东飞，寄语谢明月。
红梅
方蒙仲（宋代）

不但色秾华，更觉香幽迥。笑杀海棠仙，死抱渊材恨。
重幸武功
李世民（唐代）

代马依朔吹，惊禽愁昔丛。
况兹承眷德，怀旧感深衷。
积善忻承庆，畅武悦成功。
垂衣天下治，端拱车书同。
白水巡前迹，丹陵幸旧宫。
列筵欢故老，高宴聚新丰。
驻跸抚田畯，回舆访牧童。
瑞气萦丹阙，祥烟散碧空。
孤屿含霜白，遥山带日红。
于焉欢击筑，聊以咏南风。
和王安之少卿同游龙门
邵雍（宋代）

生平有癖好寻幽，一岁龙山四五游。
或往或还都不计，盖无荣利可稽留。
蝶
王安石（宋代）

翅轻於粉薄於缯，长被花牵不自胜。
若信庄周尚非我，岂能投死为韩凭。
送元楷官莪桥
周紫芝（宋代）

相见还须复语离，更看花雨湿征衣。乐丞有酒聊自隐，季子无征安得归。

长钓不妨垂白雨，乱帆时看落斜晖。何时去作津亭客，更待秋风一叶飞。
兼送沈嘉则游中原兼访戚将军
袁景休（明代）

中原此去欲如何，把酒闻君慷慨歌。
道上霜寒逢白雁，马前木慨见黄河。
五陵烟雨秋难尽，三辅风云气尚多。
记得少年曾学剑，壮心犹自忆廉颇。
次九弟游云居韵兼简郑禹功博士 其四
李彭（宋代）

阿彤荷衣时，乃与此山别。愿言奉巾屦，不复苦炎热。

归来出新诗，老眼聊一阅。虽非天姥句，浅净亦可悦。
咸淳龙飞大魁之归卿大夫以某兄弟有一日之长
刘克庄（宋代）

射策人如射利忙，岂知世有古来妆。
汉庭儒半坏科举，天下士宁论国乡。
但诧高标广寒殿，谁能更读善和坊。
观君毛羽真鸾凤，羞杀粗豪白面郎。
奉和圣制登骊山高顶寓目应制
苏颋（唐代）

仙跸御层氛，高高积翠分。岩声中谷应，天语半空闻。

丰树连黄叶，函关入紫云。圣图恢宇县，歌赋小横汾。
溪上晚上二首
王炎（宋代）

风定留黄叶，波清涌白沙。
前山惟道院，断岸半渔家。
老去忘时事，閒中度岁华。
经旬如再出，便可探梅花。
瞿唐怀古（以下草堂逸诗拾遗）
杜甫（唐代）

西南万壑注，勍敌两崖开。地与山根裂，江从月窟来。

削成当白帝，空曲隐阳台。疏凿功虽美，陶钧力大哉。
洞仙歌·吴江晓发
朱彝尊（清代）

澄湖淡月，响渔榔无数。一霎通波拨柔橹。过垂虹亭畔，语鸭桥边，篱根绽、点点牵牛花吐。
红楼思此际，谢女檀郎，几处残灯在窗户。随分且欹眠、枕上吴歌，声未了、梦轻重作。也尽胜、鞭丝乱山中，听风铎郎当，马头冲雾。
和陆元钧颂四首 其三
释惟照（宋代）

千里客来何所遇，一念超然无去住。全身放下火中莲，谁能更为无生路。
迎春东郊
王绰（唐代）

玉管潜移律，东郊始报春。銮舆应宝运，天仗出佳辰。

睿泽光时辈，恩辉及物新。虬螭动旌旆，烟景入城闉。

御柳初含色，龙池渐启津。谁怜在阴者，得与蛰虫伸。
和答雪湖见怀及述怀各二首 其二
谢迁（明代）

投簪事耕稼，菑畬夹道周。禾黍日以长，少昊将司秋。

晨兴出门巷，杖策临西畴。俯首问童仆，场圃各具否。

屡丰幸遂愿，社会寻旧游。
山礬
陶梦桂（宋代）

香远花繁叶耐冬，人人道与木犀同，
一般赛得木犀过，能为人间报岁丰。
城楼晚望
白玉蟾（宋代）

女墙驾月子城东，暮色初来诗兴浓。
绿暗红稀春结局，望中白鸟入青峰。
客珠崖怀罗浮寄山中诸子三十韵 其二
成鹫（清代）

海涛近枕夜淙淙，旅梦乡心未易降。乘月一归云里洞，挂帆犹记寺临江。

三身衣覆枯僧榻，四壁灯明古佛幢。香印半销人定后，飞虫何事触明窗。
晚登龙门驿楼
许浑（唐代）

鱼龙多处凿门开，万古人知夏禹材。
青嶂远分从地断，洪流高泻自天来。
风云有路皆烧尾，波浪无程尽曝腮。
心感膺门身过此，晚山秋树独徘徊。
送将官欧育之徐州
苏辙（宋代）

轻衫骏马走春风，未识彭城气象雄。
青山只在白门外，明月尽属黄楼中。
五斗浊醪消永日，一双鸣镝戏晴空。
归来笑杀幕府客，闭户看书滴滴穷。
淮东女儿歌
马贯（元代）

淮东女儿饮淮水，锦红缠头金约指。
正年十四十五多，弯弯春山斗青蛾。
阿爷自拟倾城色，黄金不多终不得。
西江估客浮大船，年年卖珠淮水边。
女儿门前有高树，野鸳沙鸡得长住。
当筵舞罢结重欢，百斛珍珠泻秋露。
船空珠尽河水秋，门前马嘶金络头。
旧客未尽新客留，淮东女儿起高楼。
绍兴以后时享二十五首
真宗（宋代）

圣人之德，无加于孝。
思皇孝宗，屡行立教。
始终纯诚，非日笑貌。
于万斯年，是则是俲。
思归
周弼（宋代）

尽日凭栏客兴浓，山虽西绕水还东。
便乘春暮家园去，犹及棠梨满径风。
次韵赠答洪觉范五首 其二
李之仪（宋代）

岂为弥天盖世，却来作戏逢场。可是因人尔尔，要非皆我堂堂。
对雨惜花
邓云霄（明代）

寂寞花神立浅苔，残妆垂泪湿红腮。湘江正恨流春去，水鹳何须唤雨来。
赠画僧鉴老
王大受（宋代）

累年投迹未知名，胜日相逢画更精。
有思只愁人迫促，为予拈出似平生。
送雨浙转连道卿学士二首
宋庠（宋代）

新岁邮中问，残冬湖外书。
欢同烹鲤日，情是断金馀。
泽节行台峻，天垣右席虚。
不应周吏课，朝绂企归欤。
访武伯山居
林景熙（宋代）

照书双眼碧，天欲寿斯文。
白发前朝士，青山半屋云。
迟花春后见，远瀑夜深闻。
回看重华梦，荒田自鹿麇。
谢人致蟹
方岳（宋代）

此去江头只两程，寒蒲解缚便横行。
无肠政要空虚腹，满贮芦花与月明。
永兄作灵照寺墨梅雨纸殊佳仍书二绝其上以为
李石（宋代）

荒畦草棘暗霜秋，菜饱无期那不愁。
去去携蓝问灵照，此间熟处要经由。
叶少保挽词六首
韩元吉（宋代）

精舍湖山外，天开万石林。
五车娱晚岁，一壑遂初心。
激水穿岩窦，栽花绕涧阴。
佳名端不朽，挥泪记登临。
绍定三年寿明仁福慈睿皇太后册宝九首 其八
郊庙朝会歌辞（宋代）

徽音孔昭，宝传斯刻。金昭玉粹，有烨斯册。载祈载祝，以燕以翼。

宝之万年，与宋无极。
寓兴
皎然（唐代）

天下生白榆，白榆直上连天根。高枝不知几万丈，

世人仰望徒高援。谁能上天采其子，种向人间笑桃李。

因问老仙求种法，老仙咍我愚不答。始知此道无所成，

还如瞽夫学长生。
中元前一夕枕上偶成
纳兰性德（清代）

酒醒池塘耿不眠，帐纹漠漠隔轻烟。
溪风到竹初疑雨，秋月如轻渐满弦。
残梦远经吹角戍，明河长亘添衣天。
哀蛩饯晓浑多事，也似严更古驿边。
偈二十七首 其十
释绍隆（宋代）

一滴水，一滴冻，喝下风雷彰大用。棒头点出眼睛来，照了诸相悉空洞。

出门撞著须菩提，拶破虚空全体露。一片虚凝绝谓情，万里清光飞玉兔。
拨不断·大鱼
王和卿（元代）

胜神鳌，夯风涛，脊梁上轻负着蓬莱岛。万里夕阳锦背高，翻身犹恨东洋小，太公怎钓？
中洲用原韵答武山 其二
钟云瑞（明代）

红尘紫陌暗朱轮，也向天涯一问津。世际朝廷刚有道，日长林下可无人。

一枝聊作鹪鹩志，百室俄闻燕雀春。岂是天留耕钓地，五湖烟景属闲身。
题无锡杨氏壶中九老图为荫北少枢作
夏孙桐（清代）

竹林花萼尽英耆，入洛行窝又一时。各有声名传日下，相看杖履趁春期。

老人南极占星聚，雅集西园入画宜。乡望家祯成国故，从来此会独标奇。
秋怀 其三
王元俸（明代）

庭锁荒芜独夜吟，茂陵扶病卧西林。素书千载留孤影，碧落片云生远心。

水落平沙低度雁，月当高竹见栖禽。

寒衣处处催刀尺，又听西风一片砧。
喜迁莺（秋夜闻雁）
康与之（宋代）

秋寒初劲。看云路雁来，碧天如镜。湘浦烟深，衡阳沙远，风外几行斜阵。回首塞门何处，故国关河重省。汉使老，认上林欲下，徘徊清影。

江南烟水暝。声过小楼，烛暗金猊冷。送目鸣琴，裁诗挑锦，此恨此情无尽。梦想洞庭飞下，散入云涛千顷。过尽也，奈杜陵人远，玉关无信。
导引·太霄垂佑
佚名（宋代）

太霄垂佑，绵宇洽祺祥。秘检焕云章。宸心虔奉崇徽号，茂典迈前王。霞明藻卫列通庄。宝册奉琳房。都人震抃腾谣颂，亿载保欢康。
流清峰
蒋之奇（宋代）

飞泉练白地无尘，欻起千波湛寂身。静挟飞仙忘世虑，却嗤尘世梦中人。
夜寒燃火有感
陆游（宋代）

堕巢拾槁枝，微火吹孤萤，风火一相得，须臾细烟青，暖焰遂腾上，凛冽回玄冥。
君看金鼎火，其初亦荧荧，至理存橐龠，奇功挟风霆。
笑谈缚三彭，指顾役六丁，超然出尘世，岂独制颓龄。
劝君勿虚死，万过诵黄庭。
晚登至德上方偶书短篇呈山主云公
强至（宋代）

城市隔半舍，好山宁在深。
乱云归别坞，落日照疏林。
能解外缘缚，始坚安住心。
冠裳方我诱，漫作爱山吟。
浮香阁
释普济（宋代）

江城夜雨满楼台，池上残红拨不开。
慈氏家风都漏泄，善财南去未回来。
月岩
方岳（宋代）

怪石堆云矗大空，女娲练出广寒宫。
一轮常满阴晴见，万古无亏昼夜同。
捣药声繁驱白兔，漏天孔正透清风。
光明自照如来境，肯学姮娥西复东。
晓起
罗公升（宋代）

危柯早得秋，羁鹤易知晓。
幽人带星起，古木叫孤鸟。
帘影一丈高，曙色万里杳。
人衡苍茫内，树立浩荡表。
安知南征云，不自厌纷扰。
秋光接岩气，终觉风味少。
红矜古蓉丽，白惜渚莲夭。
观妄眼已空，触物思还悄。
贺公岂真狂，有激或成矫。
归登神圣台，一笑万缘了。
满庭芳 病中春暮
蒋纫兰（清代）

帘卷东风，花飞南陌，绿窗愁病恹恹。宝奁尘满，慵整翠云鬟。

鸳枕多情伴我，与春色、岁岁无缘。肠堪断，容光憔悴，蹙损远山尖。

如年。深夜雨，空阶滴处，偏搅孤眠。任残英零落，风乱柔烟。

一霎香消红褪，春归去、愁煞啼鹃。谁收管，庭除台砌，芳草碧连天。
上章纳禄恩畀外祠遂以五月初东归
陆游（宋代）

黄纸淋漓字似鸦，即今真个是还家。
园庐渐近湖山好，邻曲来迎鼓笛哗。
笾实傍篱收豆荚，盘蔬临水采芹芽。
皇家养老非忘汝，不必青门学种瓜。
德山方老退院索诗送行即席口占
李之仪（宋代）

应供都城今几春，屡陪香火是前因。偶来清瀵堤边住，重见东林社里人。

青眼略容谈近事，白头同喜得閒身。自言此去寻思大，便好乘时继后尘。
聚景园
董嗣杲（宋代）

銮铃遗响辇遗踪，万景曾经聚此中。
寺宇有名基址散，君王无逸讌游空。
桥昏柳浪龙舟雨，亭冷花光雉扇风。
台沼已无春又老，万年枝上夕阳红。
文儒见和四诗钦叹高妙谨用韵为答卒章问讯汝
陈长方（宋代）

我贫如曲逆，瓮牖门垂席。
莽苍且三餐，鹏鷃俱自适。
功业薰天地，等是一戏剧。
高堂亲鹄发，甘脆尚谋食。
空余圣门事，黾勉愧强力。
前修皎日星，一一是标的。
未敢如求赐，自画兼愿息。
无庵
释绍昙（宋代）

销铄玄微万境空，衔花百鸟谩寻踪。
莫教顽坐精灵窟，门锁乱云千万里。
二一斋歌为俞季郎作
李之世（明代）

浊醑一觞歌一曲，人生两事亦云足。来日苦短去日多，有酒不饮欢不歌。

吁嗟人生奈乐何。床头有金瓶有粟，终日忧生犹不足。

侬今不饮有何欢，侬若不歌便当哭。生不必逢李太白，亦不必逢贺知章。

今人岂必古人让，不见西良俞季郎。季郎胸中一物无，斋头黄卷与青壶。

閒来对酒发长咏，歌罢墙头又自沽。不署苦吟先生，不狎高阳酒徒。

季郎自用季郎法，咽喉长润腹不枯。长鲸一吸千江水，老蚌一喷万斛珠。

醉来不蘸张颠发，百番溪藤信手涂。季郎不苦胡为乎，世间清福须人享，瓶罂有材亦有量。

老而材寿酒性悭，我对季郎空技痒。冷斋无事学枯禅，冻盎梅花兀相向。
夏日鹄山
张埴（宋代）

合昏枝上数花白，领略山中每日看。
阅历春风人眼恕，相传此法度荒寒。
红尘
纪坤（明代）

红尘十丈走香车，仍向玄都道士家。谁料刘郎重到后，菜花开过又桃花。
舟过沧洲李若临使君邀饮南川楼上 其二
陈履（明代）

主人能爱客，载酒一登楼。地选沧洲胜，人如赤壁游。

疏林蝉噪近，曲槛月光浮。不为王程促，应拚十日留。
春诗二首 其二
王俭（南北朝）

风光承露照，雾色点兰晖。青荑结翠藻，黄鸟弄春飞。
惜分飞 写梦
张翥（元代）

相见依然人似旧。比似年时较瘦。笑问平安否。不言低掩罗衫袖。便欲窗前推枕就。无柰红＊绿＊。惊起空回首。半床斜月疏钟后。
晚出润州东门
苏舜钦（宋代）

京口古雄处，昔年尝此过。风流看石兽，人事共江波。

河转路疑尽，日斜山更多。城楼郁天半，回首恣吟哦。
浪淘沙·海底飞尘终有日
白居易（唐代）

海底飞尘终有日，山头化石岂无时。谁道小郎抛小妇，船头一去没回期。
次韵韦深道独乐堂十绝 其一
周紫芝（宋代）

廊庙登元勋，四海歌画一。群公各交章，君乃卜少室。
马司户所作墨梅并示佳作因次韵
蔡沈（宋代）

谁把霜毫归庾岭，王孙去后久寥寥。
长时月夜横疏影，镇日春风上素绡。
可笑儿童寻剪摘，如知蜂蝶亦邀招。
人心造物无穷巧，顷刻功成永不摇。
奉家君自胜业迁居书堂久雨乍晴道中口占
胡寅（宋代）

五峰收卷万层云，一水流通四海春。
南极有星天地久，东风无际柳梅均。
赠施秋渚
陈郁（宋代）

四海东洲老，传家有阿戎。
簪缨百年后，灯火一窗中。
买宅邻台府，开园界水宫。
山房喜相近，来往便诗筒。
甲寅四月出都途中述怀次许星叔韵 其一
钱炳森（清代）

坂经九折敢驰驱，险阻亲尝我马瘏。未靖烽烟多战垒，谁谙韬略论阴符。

驭夫诡谲刀藏腹，石径嵚崎剑割途。欲遣间愁沽浊酒，三蕉小饮学髯苏。
送建州陆使君
刘长卿（唐代）

汉庭初拜建安侯，天子临轩寄所忧。

从此向南无限路，双旌已去水悠悠。
题赵伯政医俗轩
陈造（宋代）

风淫气格初不意，往往腠脉流肠胃。
金匮一编亘古今，几人用之能起废。
痛恙切身知谒医，俗气痼人渠不知。
持筹侧肩蠹日力，锦韝金弹随痴儿。
斯人斯疾可玫否，更恐良医望之走。
南窗解榻竹风清，请访轩中十全手。
昼锦四荣诗为举主大司寇张公作加宫保
卢龙云（明代）

华发天书喜屡褒，乞归仍录旧臣劳。一时礼秩隆三少，二省恩光冠六曹。

北斗声华悬郑履，上公休瑞应虔刀。已闻侧席思贤硕，须信东山卧未高。
秋怨
皇甫冉（唐代）

长信多秋气，昭阳借月华。那堪闭永巷，闻道选良家。
杨时可作十诗以寄河间诗之所及非吾僚则吾友也因悉次其韵以和之又以其所以赠我者复赠时可作还字韵 其五
赵鼎臣（宋代）

形骸本蘧庐，况乃妻子累。朝市无恬波，山林有深意。

可怜箕山孙，骨体真不媚。归欤定何时，寄我招隐字。
卜焕之求双竹
章甫（宋代）

结屋清江上，怜君雅趣深。
自移双竹种，分得半檐阴。
特立夷齐节，相看管鲍心。
只应风雨夜，听此两龙吟。
偈颂二十九首 其二十七
释清了（宋代）

幻灭灭故，非幻不灭。光无不透，明无不彻。长歌吹起棹头风，永夜恣眠篷底月。
挽林承信
陈傅良（宋代）

重交宁问田安在，急义固於官不知。
膴仕幸多花萼好，幽栖宜与竹林期。
床头周易吾将老，案上楞严晚得师。
此意自应天予后，峄阳未琢长孙枝。
赠李定资深
王令（宋代）

涉川固有道，造舟不如梁。
曾闻水覆舟，不闻死乘杠。
奈何揭厉子，先先勇褰裳。
岂尽水害人，固亦谋非臧。
凤虽谓灵畜，无竹或死饥。
竹今无方无，凤云非其时。
使之群鸱鸢，饥饱为止飞。
非惟失所灵，亦与弹射期。
坦坦谁之田，施施缴且弋。
乌来玩其机，鹊至喜其食。
长鸿飞冥冥，志与万里极。
岂无啄饮心，宁饥不人得。
湍激日蹙蹙，风棱势漫漫。
奈何舟上人，试死才一间。
苟不以利涉，安坐思诚艰。
客虽惧谋梁，而木嗟在山。
酬杨休文
罗椅（宋代）

未交君臂得君诗，一掬清寒已可知。
写就榴皮书壁字，吟成松上步虚词。
卧看山月凉生梦，饥嚼梅花香透脾。
补被携琴不可晚，江郊今政雪来时。
菩萨蛮 和龚伯通寄于生用原韵
陈维崧（清代）

撩人最是眉烟皱，勾人不在春弓瘦。红烛奈他何，相看泪孰多。

别来浑不寐，梦里人谁至。拚倚钿筝眠，娇音落枕边。
内翰程端明挽诗
方岳（宋代）

旋踵之间政事堂，挂冠神武一何忙。
松风醉卧山前后，梅障留何春在亡。
八十磻溪才事业，百年落水自平章。
老天肯使斯文坠，剑履已空笙鹤翔。
立秋前一日蛩响
释居简（宋代）

火孕金英眇未抽，学吟先报短檠秋。傍窗袅袅清如缕，明日西风一样愁。
钱王表忠观祠
秦宏铸（清代）

湖上荒祠聚若麻，表忠生拜五王家。英雄千古风流话，陌上于今满地花。
杜门
朱熹（宋代）

杜门守贞操，养素安冲漠。寂寂閟林园，心空境无作。

细雨被新筠，微风动幽箨。聊成五字句，吟罢山花落。

浩然与谁期，放情遗所托。
感兴十首 其十
韩淲（宋代）

赤县神州久陆沈，宣和遗恨莫追寻。饶渠熟客资谈柄，须有夫差报越心。
湖中微雨戏作
陆游（宋代）

搓罢青梅指爪香，一杯聊复答年光。
莫言老子无人顾，犹得西施作淡妆。
【中吕】阳春曲　赠茶肆
李德载（宋代）

茶烟一缕轻轻飏，搅动兰膏四座香，烹煎妙手赛维扬。非是谎，下马试来尝。
黄金碾畔香尘细，碧玉瓯中白雪飞，扫醒破闷和脾胃。风韵美，唤醒睡希夷。
蒙山顶上春光早，扬子江心水味高，陶家学士更风骚。应笑倒，销金帐饮羊
羔。
龙团香满三江水，石鼎诗成七步才，襄王无梦到阳台。归去来，随处是蓬莱。
一瓯佳味侵诗梦，七碗清香胜碧简，竹炉汤沸火初红。两腋风，人在广寒宫。
木瓜香带千林杏，金橘寒生万壑冰，一瓯甘露更驰名。恰二更，梦断酒初醒。
兔毫盏内新尝罢，留得余香在齿牙，一瓶雪水最清佳。风韵煞，到底属陶家。
龙须喷雪浮瓯面，凤髓和云泛盏弦，劝君休惜杖头钱。学玉川，平地便升仙。
金樽满劝羊羔酒，不似灵芽泛玉瓯，声名喧满岳阳楼。夸妙手，博士便风流。
金芽嫩采枝头露，雪乳香浮塞上酥，我家奇品世间无。君听取，声价彻皇都。
福安溪行
金东（清代）

短棹孤帆水急流，数声风笛碧溪头。无多行李萧条甚，两岸青山一叶舟。
悼琴童
林廷模（明代）

衣食从吾十载馀，晨昏供役念勤渠。囊诗惯识桥头路，煮茗长依竹外厨。

解事更谁差可意，鬻丁缘尔重增吁。客舟重过清湖上，愁诵柴桑遣力书。
挽石应之提刑 其四
孙应时（宋代）

昨岁吴门信，勤勤慰我穷。归来愁未慭，相望渺难同。

契阔今三叹，交游并一空。哀哀盖棺了，馀论若为公。
雨晴得毗陵故旧书
杨万里（宋代）

雀声只喜晚晴新，不管畦蔬雨未匀。日与山光弄秋色，风将竹影扫窗尘。

多时浙右无消息，忽有书来问老人。知我近来头白尽，寒暄语外更情亲。
报谒徐大雅仁因以题赠三首 其二
赵蕃（宋代）

我住东郊祇树园，无人肯顾席为门。多君用意非流俗，忙里偷閒每见存。
广东漕李实夫四首
戴复古（宋代）

千里长城手，如何在广州。
共谈天下事，莫上斗南楼。
瘦露封侯骨，忠怀报国秋。
丁宁北来雁，边信怕沉浮。
送席二
杨时（宋代）

抠衣丈席想多闻，高节应能与俗分。不用卑飞入幽谷，定知乔木在青云。
问道宜兴二首
岳珂（宋代）

粹仪夹绽盛花钿，人说先朝祀玉仙。
罨画有溪春不老，炼丹无灶古空传。
乞灵剩拟羞苹藻，养性何劳学汞铅。
书合苍龙应不远，为君重写白云篇。
南阳春日十首
陈舜俞（宋代）

簿书堆里得天真，谩为浮名役此身。
门柳偶同陶靖节，君羹空羡颍封人。
沙鸥旧许为吾侣，巢燕何曾厌我贫。
已共东风有归约，且从桃李笑今春。
送孟希道
章甫（宋代）

异县交游少，邻墙岁月深。
肴蔬长共醉，风雨亦相寻。
去路逾千里，离筵惜寸阴。
功名君努力，衰病我何心。
三韵杂咏七首
李若川（宋代）

鹭白固匪珍，邪墨亦非贵。
使其色相反，人皆竞称瑞。
世情惟尚奇，在理则为蔽。
钱府旧园
黄庚（元代）

十二峰前富贵家，乱离不复旧繁华。
亭台寂寂无不到，流泉东风自落花。
玉河泛舟至玉泉 其一
弘历（清代）

平湖雨后似生潮，山色源头翠不遥。耐可进舟乘润爽，石桥恰过第三条。
斗百花
晁补之（宋代）

往事临邛，旧游雅态羞重忆。解赋才高，好音情慧，琴里句中暗识。正当年、似阆苑琼枝，朝朝相倚。便涤器何妨，当炉正好，镇同比翼。

谁使褰裳佩失，推枕云归，惆怅到今遗恨积。双鲤书来，大刀诗意，纵章台、青青似昔。重寻事，前度刘郎转愁寂。谩赢得。对东风、对花叹息。
赠符药朱道士
陈元晋（宋代）

君不见许旌阳光，飞符走剑蛟龙降。
一朝功行满仙籍，宝册金丹来帝旁。
又不见孙思邈来，玉函方出千药。
棲迟犹作地行仙，良以活人恩施博。
要知天地德好生，鬼谋客邪胡由乘。
有符有药解济世，此心即可通神明。
桃椎耳孙乐虚静，符水能灵药能圣。
呼雷麾雷电缚魑魅，二竖三彭俱听命。
困者以醒病者甦，孳孳予岂为利图。
梓人作室橐驼树，治民相国非殊涂。
降魔要竖大法幢，起死要下黄昏汤。
更频繁物色合谁属，请起江湖登庙堂。
六月闵雨
黄庭坚（宋代）

汤帝咨嗟惩六事，汉庭灾异劾三公。
圣朝罪己恩宽大，时雨愆期旱蕴隆。
东海得无冤死妇，南阳疑有卧云龙。
传闻已减大官膳，肉食诸君合奏功。
御阁端午帖子
夏竦（宋代）

续命彩丝登茧馆，长生金籙献琳宫。
百灵拱卫天居峻，万国欢康帝业隆。
偈六首
释法智（宋代）

一不成，二不是，
火云堆裹秋风起。堪笑耘田车水翁，
手脚忙乱同儿戏。同儿戏，
有巴鼻。但得丰年贺太平，
四海五湖皇化裹。
闻莺
袁燮（宋代）

春晓园禽百族鸣，未知黄鸟可人心。
閒中静听绵蛮语，绝胜歌喉要眇音。
清河泛舟
薛能（唐代）

都人层立似山丘，坐啸将军拥棹游。绕郭烟波浮泗水，

一船丝竹载凉州。城中睹望皆丹雘，旗里惊飞尽白鸥。

儒将不须夸郄縠，未闻诗句解风流。
吉水春暮访蔡文庆处士留题
李中（五代）

无事无忧鬓任苍，浊醪闲酌送韶光。溟濛雨过池塘暖，

狼藉花飞砚席香。好古未尝疏典册，悬图时要看潇湘。

恋君清话难留处，归路迢迢又夕阳。
陪晏相游楚家园赋四题 其二 竹
韩维（宋代）

繁根傍水生先合，翠色通门望更深。待得墙东春笋长，好来乘暑坐清阴。